Grundejerforeningen Aagesdal

Grundejerforeningen Egebjerglund Syd

Ballerup Kommune
Rådhuset
Hold-an Vej 7
2750 Ballerup

Ballerup, den 12. april 2013

**Trafiksikkerhedsplan 2013-2016, høringssvar**

Grundejerforeningerne Egebjerglund Syd og Aagesdal dækker geografisk det samlede område, der er afgrænset af Nordbuen, Egebjergvej, Syvendehusvej og Ring IV. Området var som andre dele af Egebjerg i trafiksikkerhedsplan 2008-2012 udset til at blive et stillevejsområde.

Vi har med beklagelse noteret os, at indførelse af trafikbegrænsende foranstaltninger udover skiltning fremover i høj grad vil skulle baseres på hel eller delvis beboerfinansiering.

Siden den forrige trafikplan blev iværksat, har de etablerede trafikbegrænsende foranstaltninger på Egebjergvej, Syvendehusvej og Hækmosen presset yderligere trafik gennem kvarteret, primært gennemgående trafik i myldretiden mellem Nordbuen og Syvendehusvej. Det gælder for eksempel også tung trafik til Netto i Sortemose-kvarteret. Et par af vore veje benyttes endda til parkering for beboere i nabokommunen.

Denne forværring er tilsyneladende et resultat af manglende samarbejde mellem Ballerup og Herlev kommuner om trafikplanlægningen.

Grundejerforeningerne Egebjerglund Syd og Aagesdal mener derfor klart, at det er Ballerup Kommunes opgave at løse dette problem. Vi ser derfor frem til at Ballerup Kommune som minimum etablerer effektive trafikbegrænsende foranstaltninger, som modvejer effekten af de foranstaltninger, der er etableret på Egebjervej og Hækmosen. Det vil dels kræve vejbump, der reelt begrænser gennemkørselshastigheden, dels skiltning ved Pæremosevej i begge ender, østenden af Lerholmvej og nordenden af Aagesdalsvej), der begrænser hastigheden og begrænser/forbyder gennemkørsel, især af tung trafik. Det bør ske snarest, ikke mindst af hensyn til skolebørnene og vore ældre beboere.

Egebjerglund Syd ansøgte i forbindelse med den tidligere plan om at måtte udgøre et forsøgsområde, evt. således at man undersøgte effekten af at nøjes med en skiltning om lavere hastigheder i området. Dette fælles høringsindlæg fra de to grundejerforeninger dækker tilsammen et geografisk område, som det vil være endnu mere oplagt og betydeligt enklere at gøre det til et ”lukket” stillevejsområde.

Vi vil også gøre opmærksom på, at den øgede trafik og de betydelige hastighedsoverskridelser på Nordbuen, som jo bekræftes af kommunens egne undersøgelser, i stigende grad gør udkørslen ved Pæremosevej/Nordbuen utryg. Da der ikke er hverken fortov eller cykelsti på Pæremose-siden af Nordbuen, er alle cyklister og fodgængere fra kvarteret tvunget til at krydse dette sted uanset hvilken retning de skal. Da sigtbarhedsforholdene og belysningen af krydset er ret dårlig, må risikoen for ulykker her være ret høj. Det bør også medtages i overvejelserne omkring trafikbegrænsning i Egebjergkvarteret.

Det haster efter vor opfattelse mere og mere med at få gjort noget ved disse problemer.

Med venlig hilsen

Jørn Steen Jensen Benny Lyng Nielsen
Formand Egebjerglund Syd Formand Aagesdal